Ο Κάρολος Εδουάρδος Λουδοβίκος Ιωάννης Καζιμίρ Σύλβεστρος Σεβερίνος Μαρία Στιούαρτ (31 Δεκεμβρίου 1720 - 31 Ιανουαρίου 1788) ήταν ο μεγαλύτερος γιος του Ιακώβου Φραγκίσκου Εδουάρδου Στιούαρτ, εγγονός του Ιακώβου Β', και ο διεκδικητής του θρόνου της Μεγάλης Βρετανίας του Οίκου των Στιούαρτ με το όνομα "Κάρολος Γ'" από το 1766 και έπειτα. Ήταν γνωστός ως Ο Νέος Διεκδικητής και Ο Νέος Ιππότης. Στη συλλογική μνήμη είναι ο Ωραίος Πρίγκηπας Τσάρλι. Είναι περισσότερο γνωστός στην ιστορία για το ρόλο του στην Εξέγερση του 1745. Η ήττα του στη Μάχη του Καλλόντεν τον Απρίλιο του 1746 ουσιαστικά έδωσε τέλος στον αγώνα των Στιούαρτ, ενώ επακόλουθες προσπάθειες δεν υλοποιήθηκαν, όπως μια σχεδιασμένη το 1759. Η απόδρασή του από τη Σκωτία μετά την εξέγερση οδήγησε στην απεικόνισή του ως ρομαντική μορφή μιας ηρωικής αποτυχίας.